
     Forord
    
   

   
    For snart 30 år siden opprettet Norsk psykiatrisk forening først et ad hoc arbeidsutvalg og siden et fast
    
     Utvalg for grunnlagsproblemer
    
    (siden omdøpt til
    
     Utvalg for etikk og grunnlagsspørsmål
    
    ) som jeg initierte og ledet i en lang periode. I løpet av de første årene arrangerte vi et omfattende seminarprogram om epistemologi, bevissthetsfilosofi, vitenskapsfilosofi og etikk. Seminarene gikk over to og tre dager, og var som regel fulltegnet. På kort tid gjennomførte rundt 10 prosent av landets spesialister i psykiatri hele programmet. Fagkollegiet savnet åpenbart et rom for arbeid med grunnlagsproblemer. Også den gang var tidspress, meritt­regler og andre politiske og administrative prioriteringer en barriere mot grundig refleksjon på dette området. Utvalget er fortsatt aktivt i foreningen, og organiserer årlig seminarsesjoner ved den såkalte Psykiatriveka. Utvalgets medlemmer har også bidratt i spesialistutdanningen i psykiatri. Alle de organisatoriske og fagpolitiske endringene som er gjennomført siden midten av nittitallet, gjør det teoretiske metaperspektivet enda mer aktuelt og påtrengende.
   

   
    Denne boka er resultat av en langvarig interesse for fagets epistemologiske, etiske og politiske vilkår og utfordringer.
   

   
    Under arbeidet har jeg hatt uvurderlig hjelp av gode kolleger og venner. Eva Dalsgaard Axelsen, Karsten Hytten, Hilde Lundeby og Åge Wifstad har lest gjennom hele manuskriptet og gitt mange innsiktsfulle og konstruktive kommentarer og råd. Per Alf Brodal, Helen Bull, Ingrid Lossius Falkum, Ole Klungsøyr, June Ullevålsæter Lystad, Bengt Olavesen og Jan Ivar Røssberg har gitt viktige innspill til enkeltkapitler. Forlagsredaktør Nikolai Fjeld har vært en tålmodig, opp­muntrende og verdifull støtte i skriveprosessen, og produksjonskoordinator Anna Deren har gitt vennlig teknisk veiledning. Tusen takk til dere alle.
   

   
    
     Erik Falkum

     Innledning
    
   

   
    Hva er psykiatri i dag, hvordan så fagets profil ut i går og hvordan vil den se ut i framtiden? Hvordan
    
     ønsker
    
    vi at psykiatrien skal utvikle seg? Forskning og ny empirisk kunnskap om lidelsenes årsaker og behandling vil selvsagt prege valg og muligheter i de kommende tiårene. Men samtidig vil etiske og politiske prioriteringer påvirkes av kunnskap om historien og av refleksjon knyttet til grunnleggende rammer og dilemmaer i det kliniske arbeidet.
   

   
    Det finnes mye som kan karakteriseres som grunnlagsproblemer
    
    
    i det psykiatriske feltet. Fagbakgrunn og personlig erfaring avgjør hva som oppleves som viktig og uviktig. Oppfatningene blant klinikere, forskere, brukere, historikere, samfunnsvitere og fagfilosofer vil trolig være forskjellige når det gjelder både prioritet og analytisk tilnærming. I denne boka dreier grunnlagsproblemer seg om
   

   
    indre (epistemologiske, ideologiske) og ytre (organisatoriske, sosiale, politiske) faktorer som rammer inn og begrenser tenkning og praksis i psykiatrisk behandling.
   

   
    Psykiatri er en medisinsk spesialitet og samtidig navnet på et virksomhetsområde. Feltets offisielle betegnelse er «psykisk helsevern», men i dagligtalen snakker både fagområdets aktører og andre fortsatt om «psykiatrien». I boka brukes betegnelsen oftest i denne siste betydningen.
   

   
    Hverdagen i både behandling og forskning tillater sjelden grundige diskusjoner om grunnlagsproblemene. Knappe ressurser og lange ventelister skaper en smertefull avstand mellom idealer og realiteter i det kliniske arbeidet. Politiske og organisatoriske rammer, som den aktuelle bestemmelsen om pakkeforløp, debatteres heftig når stort arbeidspress tapper energi og overskudd, men produksjonskravene gjør det vanskelig å sette av tid til mer omfattende diskusjoner. Selv om autonomien er større blant forskere, opplever de et tilsvarende problem fordi både universiteter og finansieringsinstitusjoner forventer rask produksjon av artikler på grunnlag av egne empiriske data. Arbeid med konseptuelle og andre teoretiske problemer har ofte lav eller ingen prioritet eller merittverdi.
   

   
    Zachar og Kendler (2007, se side
    
     47
    
    ) understreker at arbeid med begreper og teoretiske forutsetninger er viktig og nødvendig for adekvat forståelse av empiriske funn. Det gjelder alle områder i faget, ikke bare diagnoser og klassifikasjon. Det er derfor et problem at den teoretiske refleksjonen vies så liten plass.
   

   
    Ordet paradigme
    
    
    (fra gresk: paradeigma) betyr mønster eller forbilde. Det brukes i mange ulike sammenhenger, på en rekke fagområder og i den offentlige samtalen. Vitenskapshistorikeren Thomas Kuhn
    
    
    (1970) ga ordet et mer spesifikt innhold da han definerte «paradigme» som spillereglene som er akseptert og gjelder innenfor et vitenskapelig fagområde. De bestemmer hva som skal studeres, hvilke spørsmål som skal stilles, metodene som skal brukes og hvordan ulike funn skal tolkes. Et paradigme blir dermed en kjerne av omforente ideer og kunnskap som rammer inn språk og tenkning på det aktuelle området.
   

   
    Selv om det
    
     psykoterapeutiske
    
    fagfeltet har eksistert i mer enn hundre år, indikerer de mange skolene at det fortsatt befinner seg på et preparadigmatisk
    
    
    stadium. Behandlerne beskriver, forklarer og forsøker å lindre klientens problemer på ulike måter. Når en depressiv lidelse skal forklares, kan hovedvekten legges på sårbarhet etablert i samspillet med barndommens omsorgspersoner og denne sårbarhetens konsekvenser for nåtidige relasjoner (som i psykoanalytisk terapi), på negative automatiske tanker (som i CBT), på manglende eller vanskelige nåtidige relasjoner (som i interpersonlig terapi) eller på sparsom eller ensidig negativ feedback (som i atferdsterapi). Det finnes altså ikke noen «grand unified theory» i psykoterapifeltet (Wampold, 2009).
   

   
    Men hva med det psykiatriske feltet for øvrig? Selv om mange stiller spørsmål ved diagnosenes validitet og antall, innser de fleste at pålitelige deskriptive kategorier er et nødvendig utgangspunkt for tenkningen om årsaker og behandling. Noen forkaster imidlertid selve sykdomsbegrepet
    
    
    , og vil erstatte diagnoser med «personlige fortellinger», som likner psykoterapeutiske kasusformuleringer. Det såkalte Power Threat Meaning-rammeverket (PTM)
    
     
      
       1
      
     
    
    er et slikt alternativ (Johnstone & Boyle, 2018). Hvis singulære personlige fortellinger er det eneste deskriptive utgangspunktet, blir det imidlertid vanskelig eller umulig å identifisere grupper med felles kjennetegn. Dermed blir det også umulig å etablere holdbar generell kunnskap, som er en sentral vitenskapelig ambisjon. Derfor har forfatterne også lansert sju såkalte «provisional patterns», som har alle diagnosens kjennetegn.
   

   
    Det foreligger et selvreferanseproblem her, men det er lett å sympatisere med andre standpunkter i PTM-rammeverket
    
    
    : Biologisk reduksjonisme bør unngås, i motsetning til diagnoser rommer personlige fortellinger opplevelse av mening, negative barndomsopplevelser er viktige etiologiske faktorer og traumer og makta­symmetri har vært underfokusert i behandlingsapparatet. Men disse påstandene er ikke nye og heller ikke så kontroversielle. Mange psykiatere og psykologer vil uten videre godta dem.
   

   
    Selv om PTM-forfatterne markerer at menneskelig opplevelse også har biologiske korrelater, ser de mer eller mindre bort fra betydningen av biologisk sårbarhet. Det som for noen er opphav til stress eller angst, er interessante utfordringer og kilder til vekst for andre, og når personer med sammenlignbare oppvekstforhold og livsbetingelser for øvrig utsettes for et stort traume, rammes ikke alle av PTSD. Det er viktig å forstå slik sårbarhet i behandlingsarbeidet. Det er ikke gitt at genetisk og nevrobiologisk kunnskap reduserer den mentale lidelsen til «kjemisk ubalanse». Men samtidig er det lett å finne eksempler på medisinsk og biologisk reduksjonisme
    
    
    i den praktiske hverdagen. Den kan ha opphav i ytre faktorer, som tidspress og kontrollrutiner, men kan også skyldes at behandlerens faglige horisont er for smal og begrenset av medisinens instrumentelle vitenskapskultur.
   

   
    PTM-perspektivet representerer et ytterpunkt, men skepsisen når det gjelder diagnoser og farmakologisk behandling er mer utbredt. Mange vil hevde at den biopsykososiale modellen representerer «en kjerne av ideer og kunnskap». Navnet gir rom for den biologiske, den psykologiske og den sosiale dimensjonen i den faglige tenkningen. Balansen mellom dem varierer naturlig i møtene med ulike pasienter og oppgaver, men aktørene i feltet er ofte
    
     prinsipielt
    
    uenige om hvilken vekt de tre dimensjonene skal tillegges. Uenigheten finnes både mellom profesjoner og internt i hver enkelt yrkesgruppe.
   

   
    Det ser med andre ord ut til at den biopsykososiale modellen enn så lenge ikke fungerer som et paradigme i genuin forstand. Den sier noe om hvilke spørsmål som skal stilles, men lite om hvilke språk, begreper og metoder som bør anvendes når vi forsøker å forstå patogenese og endring. Som global idé om helhet er den et godt utgangspunkt, men foreløpig mangler vi viktig kunnskap langs alle de tre dimensjonene i modellen. Diskusjonen om grunnlagsproblemer kan skjerpe blikket for manglene og fremme faglig åpenhet. De elleve kapitlene i denne boka kan leses som separate tematiske bidrag, men har som overgripende ambisjon å belyse problemer som må adresseres for å nå fram til en større omforent kunnskapskjerne.
   

   
    Kapittel 10 om psykoterapi avsluttes med et avsnitt om utviklingen av et
    
     metateoretisk
    
    rammeverk
    
    
    . Ansatsen er en videreutvikling og konkretisering av Engels’ systemperspektiv, og kan kanskje bli et viktig element i et paradigme. Metateoretisk forståelse duker for nyanserte vurderinger, for eksempel når det gjelder at tyngdepunktene vil være forskjellige på forskjellige arbeidsområder (som akuttpsykiatri versus psykoterapi).
   

   
    Kuhn beskrev hvordan radikal uenighet mellom aktørene i et fag fører til kriser i vitenskapen. Når nye beskrivelser og forklaringer vinner fram og fortrenger de gamle, kan det ende med et paradigme
    
     skifte
    
    . Newtons fysikk, Darwins utviklingslære og Mendels arvelighetslover er eksempler på paradigmer som fortrengte gamle spilleregler. Psykiatriens behov for en forståelsesmåte som rammer inn fagfeltet som helhet, kan ikke sammenliknes med radikale endringer som disse, og det kan sikkert diskuteres om paradigmebegrepet skal brukes om et sammensatt arbeidsområde med røtter i flere grunnvitenskaper. Noen vil kanskje hevde at fraværet av et paradigme i Kuhns forstand ikke er en mangel, blant annet fordi psykiatriens eksistens mellom fakta og verdier krever at diskusjonen om fagets grunnlag må løpe kontinuerlig som en integrert del av den faglige virksomheten. Men det foreligger en klar strukturlikhet (hvilke spørsmål skal stilles, hvilke begreper er gyldige, hvilke metoder skal brukes og hvor går fagområdets grenser?), og paradigmebetegnelsen kommuniserer behovet for en helhetlig epistemologisk ramme.
   

   
    Min erfaring er at interessen for diskusjon om grunnlagsproblemer er like stor blant psykologer, sykepleiere og andre yrkesgrupper som blant leger i psy­kiatrien. Det kan tale for felles samtaler om fagområdets framtidige vitenskapelige, ideologiske og organisatoriske profil. De siste tiårenes fagpolitiske endringer, med stikkord som desentralisering, redusert sykehuskapasitet, faglige retningslinjer, evidens­basert behandling, autonomitap, politisk kontroll, osv., har store konsek­venser for arbeidshverdagen i alle aktørgrupper. Dialogen mellom yrkesgruppene preges imidlertid ofte av strid om posisjoner, noe som er forståelig, men som samtidig er et problem fordi det kan tenkes å svekke fagfeltet i kampen om ressurser og politisk prioritet. Jeg håper at kapitlene som følger vil stimulere til samtaler som fremmer samarbeid, intensjonsdybde og helhetsperspektiv i det kliniske kollektivet.
   

   

   
    
     
      
       1
      
      Begrepssystem presentert som alternativ til diagnosene i DSM/ICD. Ser mentale symptomer som forståelige reaksjoner på skadelige faktorer i omgivelsene. Symptomene beskytter og demonstrerer «human capacity for meaning making and agency».

